Nýja skip Smyril Line hét áður Bore Bank en hefur nú fengið nafnið Akranes , í stíl við önnur skipanöfn færeyska félagsins sem öll enda á nes . Aðsend mynd Smyril Line , sem á og rekur vöruflutningaferjuna Mykines og farþega - og vöruflutningaferjuna Norrænu , hefur fest kaup á nýrri vöruflutningaferju sem mun hefja áætlunarsiglingar um miðjan janúar 2020 milli Þorlákshafnar og Hirtshals í Danmörku með viðkomu í Færeyjum . Ferjan , sem fær nafnið Akranes , er 10.000 tonn og getur tekið 100 vöruflutningavagna í hverri ferð . Með tilkomu nýju ferjunnar opnast nýir möguleikar fyrir inn - og útflytjendur á Íslandi að sögn Lindu Bjargar Gunnlaugsdóttur framkvæmdastjóra Smyril Line á Íslandi . „ Annars vegar styttum við flutningstímann fyrir innflutning frá Danmörku og Færeyjum til Íslands töluvert og hins vegar bjóðum við upp á nýja útflutningsleið , t.d. fyrir fisk , um Danmörku til Evrópu , “ segir Linda Björk . „ Við siglum vikulega frá miðum janúar 2020 milli Þorlákshafnar og Hirtshals á Jótlandi , þangað sem Norræna siglir líka , með viðkomu í Færeyjum . Þorlákshöfn er í dag orðin lykilhöfn í flutningum á sjó til og frá Evrópu . Skipið er 138 metra langt , 23 metra breitt , 10.000 tonn og tekur 100 vöruflutningavagna í hverri ferð . Það var áður í eigu finnska skipafélagsins Bore , sem er hluti af Spliethoff samstæðunni og var þá í siglingum á Eystrasaltinu . Skipið verður skráð í Færeyjum og verða 24 í áhöfn . Smyril Line er eina skipafélagið sem býður upp á ferjuskipaflutninga á Norður Atlantshafi , eða svokallaða RO / RO ( e. Roll On-Roll Off ) vöruflutninga , þar sem varan er flutt í tengivögnum sem keyrðir eru um borð í skipin . Það tryggir bæði vandaða og örugga vörumeðhöndlun , hvort sem um er að ræða frysti - eða kælitengivagna eða flutning á öðrum varningi , s.s. fólksbílum og stórum ökutækjum , sem þarf þá ekki að hífa um borð .